BJP नेता बोले- सिद्धारमैया को टीपू जैसे मार दो, 224 साल बाद क्यों बना चुनावी मुद्दा
Karnataka Vidhan Sabha (Assembly) Election 2023 - Tipu Sultan- Savarkar Controversy Vs BJP Congress Party. कर्नाटक के उच्च शिक्षा मंत्री अश्वथ नारायण का है। 13 फरवरी को मांड्या में एक रैली में दिया गया यह बयान काफी वायरल हो रहा है। पूर्व सीएम और कांग्रेस नेता सिद्धारमैया ने कहा है
‘टीपू सुल्तान का बेटा सिद्धारमैया आएगा... आपको टीपू चाहिए या सावरकर? नान्जे गौड़ा ने क्या किया आपको याद है न? हमें सिद्धारमैया को ऐसे ही खत्म कर देना चाहिए।’
यह बयान कर्नाटक के उच्च शिक्षा मंत्री और BJP नेता अश्वथ नारायण का है। 13 फरवरी को मांड्या में एक रैली में दिया गया यह बयान फिलहाल कर्नाटक की राजनीत के केंद्र में है। इस बयान का जिक्र करते हुए पूर्व CM और कांग्रेस नेता सिद्धारमैया ने कहा कि, 'मेरी हत्या करने के लिए लोगों को भड़काया जा रहा है। अश्वथ नारायण खुद ही मुझे गोली क्यों नहीं मार देते।'
अश्वथ नारायण के बयान में एक बारीक बात है। वो स्थापित करना चाहते हैं कि टीपू सुल्तान की मौत अंग्रेजों से लड़ाई में नहीं, बल्कि वोक्कालिगा प्रमुख नान्जे गौड़ा ने उनकी हत्या की थी। भास्कर एक्सप्लेनर में हम इसी गुत्थी को सुलझाएंगे कि टीपू सुल्तान कौन थे, उनकी मौत कैसे हुई और कर्नाटक चुनाव में हर बार वो मुद्दा क्यों बन जाते हैं?
20 नवंबर 1750 की बात है। कर्नाटक के देवनाहल्ली में मैसूर के शासक हैदर अली खां के घर एक बच्चे का जन्म हुआ। हैदर ने अपने बेटे का नाम सुल्तान फतेह अली खान शाहाब रखा था। बाद में इसी बच्चे को टीपू सुल्तान के नाम से जाना गया।
ब्रिटैनिका के मुताबिक, टीपू के पिता और मैसूर के मुस्लिम शासक हैदर अली के घर पर कई फ्रांसीसी अधिकारी काम करते थे। टीपू को मिलिट्री ट्रेनिंग भी इन्हीं फ्रांसीसी अधिकारियों ने दी। टीपू ने साल 1767 में पश्चिमी भारत के कर्नाटक क्षेत्र में मराठों के खिलाफ एक घुड़सवार सेना की कमान संभाली। साल 1775 और 1779 के बीच कई मौकों पर मराठों के खिलाफ लड़ाई लड़ी।
फरवरी 1782 में हुए दूसरे मैसूर युद्ध के दौरान कोल्लिडम (कोलरून) नदी के तट पर कर्नल जॉन ब्रैथवेट को हराया। दिसंबर 1782 में उन्होंने अपने पिता की जगह ली। साल 1784 में उन्होंने अंग्रेजों के साथ एक शांति समझौते पर हस्ताक्षर किए और मैसूर के सुल्तान की उपाधि मिली।
साल 1789 में टीपू सुल्तान ने त्रावणकोर के राजा पर हमला कर दिया। इसे अंग्रेजों ने अपने ऊपर हमला माना, क्योंकि त्रावणकोर के राजा अंग्रेजों के सहयोगी थे। टीपू ने दो साल से अधिक समय तक अंग्रेजों को खाड़ी में रोके रखा।
मार्च 1792 में श्रीरंगपट्टनम की संधि के बाद यह युद्ध खत्म हो गया है, लेकिन टीपू को इसकी बड़ी कीमत चुकानी पड़ी। इस संधि के अनुसार, टीपू को अपने राज्य का आधा हिस्सा अंग्रेजों को देना पड़ा। उन्होंने अंग्रेजों को युद्ध के हर्जाने के रूप में 3 करोड़ रुपए दिए। टीपू को हर्जाना देने तक अपने दो बेटों को अंग्रेजों के पास रखना पड़ा।
यही नहीं, टीपू ने यहां पर एक और बड़ी गलती की। उन्होंने रिवोल्यूशनरी फ्रांस के साथ अपनी बातचीत के बारे में भी अंग्रेजों को बता दिया। इसी आधार पर गवर्नर-जनरल लॉर्ड मॉर्निंगटन ने 4 मई 1799 को चौथे मैसूर युद्ध की शुरुआत की। टीपू सुल्तान की राजधानी सेरिंगापटम यानी आज के श्रीरंगपट्टनम पर 45,000 अंग्रेज सैनिकों ने हमला कर दिया।
इतिहासकार जेम्स मिल ने अपनी किताब द हिस्ट्री ऑफ ब्रिटिश इंडिया में लिखा है कि ये वही टीपू सुल्तान थे जिनके आधे साम्राज्य पर 6 साल पहले अंग्रेजों ने कब्जा कर लिया था। अंग्रेजों ने धीरे-धीरे सेरिंगापटम के किले पर घेरा डाला और तोपों से गोलाबारी कर उसकी प्राचीर में एक छेद कर दिया।
इस लड़ाई में टीपू सुल्तान की सेना के बड़े अधिकारी मीर सादिक अंग्रेजों से मिल गए। इसी वजह से करीब तीन महीने की लड़ाई के बाद युद्ध के मैदान में अंग्रेजों से लड़ते हुए टीपू सुल्तान शहीद हो गए थे। मेजर एलेक्जेंडर ऐलन ने बाद में इस युद्ध का जिक्र करते हुए किताब में लिखा था कि टीपू सुल्तान के मरने के बाद भी अंग्रेज सैनिक उनके शरीर को छूने से डर रहे थे।
टीपू सुल्तान को अंग्रेजों ने नहीं, वोक्कालिगा प्रमुख नान्जे गौड़ा और उरी गौड़ा ने मारा, ये कहानी कहां से आई?
पुराने मैसूर के कई इलाकों में दावा किया जाता है कि टीपू सुल्तान की मौत अंग्रेजों से लड़ाई में नहीं हुई थी, बल्कि वोक्कालिगा प्रमुखों नान्जे गौड़ा और उरी गौड़ा ने उनकी हत्या की थी। इंडियन एक्सप्रेस की एक रिपोर्ट के मुताबिक, पहली बार यह दावा मैसूर में हुए एक नाटक में किया गया था। राइटर और डायरेक्टर अडांडा सी करियप्पा ने इस नाटक ‘टीपू निंजा कनसुगलु’ यानी Real Dreams Of Tipu को लिखा है।
इतिहासकारों ने टीपू की मौत कैसे हुई, इस पर आरोप लगाने के लिए करियप्पा की किताब और नाटक की आलोचना की। उन्होंने करियप्पा के इस दावे पर भी सवाल उठाए कि टीपू ने 80,000 कुर्गों का नरसंहार किया था। इतिहासकारों का कहना है कि उस वक्त कुर्गों की आबादी 10,000 से अधिक थी ही नहीं।
जिला वक्फ बोर्ड समिति के पिछले अध्यक्ष ने इस किताब के खिलाफ एक याचिका दायर की थी। इसके बाद बेंगलुरु में एडिशनल सिटी सिविल और सेशन कोर्ट ने किताब के डिस्ट्रीब्यूशन और बिक्री पर अस्थायी रूप से रोक लगा दी है।
मैसूर यूनिवर्सिटी में प्राचीन इतिहास और पुरातत्व के प्रोफेसर एन एस रंगराजू बताते हैं कि नान्जे गौड़ा और उरी गौड़ा टीपू के पिता हैदर अली के सैनिक थे। उन्होंने एक युद्ध में टीपू और उनकी मां को मराठों के चंगुल से बचाया था।
उन्होंने बताया कि चौथे मैसूर युद्ध के दौरान जब टीपू की मौत हुई, तब लक्ष्मणमणि, अंग्रेजों, मराठों और निजामों के बीच एक संधि हुई थी। इसके तहत टीपू पर हमले के लिए समय, स्थान और कई तरह की स्ट्रैटजी बनाई गई थी। ऐसा इसलिए क्योंकि टीपू की सेना इतनी ताकतवर और अभेद्य थी कि कोई भी दो व्यक्ति उसे आसानी से नहीं मार सकते थे।
मौत के 224 साल बाद भी टीपू कर्नाटक में चुनावी मुद्दा क्यों बनते हैं?
इंडियन एक्सप्रेस की रिपोर्ट के मुताबिक, मालाबार, कोडगु और बेदनूर में टीपू के नेतृत्व को असहिष्णु और अत्याचारी कहा जाता है। मैसूर के ये इलाके सामरिक और आर्थिक रूप से काफी महत्वपूर्ण थे।
रिपोर्ट बताती है कि टीपू पर युद्ध के आरोप काफी गंभीर थे। टीपू सुल्तान भविष्य के विरोध से बचने के लिए विद्रोहियों या षड्यंत्रकारियों को दंड के रूप में जबरन धर्मांतरण कराता था और अपने गृह क्षेत्र से मैसूर में लोगों को भेज देता था।
कोडगु और मालाबार दोनों इलाकों में इस तरह की घटनाएं सामने आई थीं। विशेष रूप से नायर और ईसाइयों के खिलाफ इस तरह का अत्याचार ज्यादा होता था। हालांकि, इतिहासकार टाइगर: द बायोग्राफी ऑफ टीपू सुल्तान के लेखक केट ब्रिटलबैंक कहते हैं कि टीपू के काम आधुनिक मानकों के अनुसार सही नहीं थे। हालांकि 18 वीं शताब्दी में सभी धर्मों के शासकों के बीच सामान्य थे।
इस मामले में संघ विचारक और राज्यसभा सांसद राकेश सिन्हा ने इंटरव्यू में कहा था कि टीपू सुल्तान ने हिंदुओं को मुस्लिम बनाने के साथ ही बड़ी संख्या में हिंदुओं का कत्लेआम किया था। उन्होंने कई मंदिर तोड़े और हिंदू महिलाओं की इज्जत को लूटा। इसलिए संघ और भाजपा टीपू सुल्तान का विरोध करती हैं।
वहीं, चुनाव से ठीक पहले टीपू सुल्तान के मुद्दे को उठाए जाने पर सवाल उठता है कि क्या हर पार्टी अपने फायदे के लिए इस मुद्दे को उठाती है? ‘द हिंदू’ में लिखे अपने लेख में अजीम प्रेमजी यूनिवर्सिटी के प्रोफेसर चंदन गौड़ा कहते हैं कि राजनीतिक लाभ के लिए हर दल इस तरह के मुद्दे को उठाता है।
क्या टीपू सुल्तान हिंदू विरोधी थे?
1990 तक सरकारी स्कूलों में देशभक्त राजा के तौर पर टीपू सुल्तान को पढ़ाया जाता था, लेकिन 1990 के दौर में जब मंदिर-मस्जिद मामला उठा। राजनीति में धार्मिक घालमेल बढ़ा, तो इसी दौरान टीपू सुल्तान की छवि एक धर्मनिरपेक्ष शासक के बजाय मुस्लिम तानाशाह की बना दी गई।
टीपू सुल्तान पर लिखी गई किताब में चिदानंद मूर्ति कहते हैं, 'वे बेहद चालाक शासक थे। उन्होंने मैसूर में हिंदुओं पर कोई अत्याचार नहीं किया, लेकिन तटीय क्षेत्र जैसे मालाबार में हिंदुओं पर उन्होंने काफी अत्याचार किए।'
इतिहास में बताया गया है कि टीपू सुल्तान ने 1783 में पालघाट किले पर हमला कर हजारों ब्राह्मणों का कत्लेआम किया था। इससे हिंदुओं के मन में टीपू सुल्तान के खिलाफ डर भर गया था। हालांकि एक इंटरव्यू में इतिहासकार प्रोफेसर बी शेख अली कहते हैं कि यह सब कुछ इतिहास से अधिक वर्तमान राजनीतिक माहौल से प्रभावित है।
हालांकि कुछ इतिहासकारों की राय इससे इतर भी है। टीपू सुल्तान को मैसूर के बहादुर शासक के रूप में जाना जाता है। उनके पराक्रम को देखते हुए उनके पिता ने उन्हें शेर-ए-मैसूर कहा था। टीपू सुल्तान को कुछ लोग बहादुर देशभक्त बताते हैं तो वहीं कुछ लोग उनको सांप्रदायिक शासक बताते हैं। मैसूर में हिंदू बहुमत में थे। इसलिए टीपू सुल्तान ने श्रीरंगपट्टनम, मैसूर समेत राज्य के कई स्थानों पर मंदिर बनवाए।
इतिहासकार टीसी गौड़ा ने अपने एक इंटरव्यू में कहा है कि टीपू ने श्रिंगेरी, मेल्कोटे नांजनगुंड, सिरीरंगापटनम, कोलूर जैसे मंदिरों के जवाहरातों को सुरक्षा मुहैया करवाई थी। 1759 में आदि शंकराचार्य के बनाए तिरुपति मंदिर पर मराठों ने हमला कर दिया था तो हिंदुओं की धार्मिक भावना को देखते हुए टीपू सुल्तान ने इसका निर्माण करवाया था।
चुनाव में राजनीतिक मुद्दा बनाए जाने को लेकर टीपू के वंशज क्या कहते हैं?
हाल में दिए एक इंटरव्यू में टीपू सुल्तान के वंशजों ने कहा कि राजनीतिक लड़ाई में टीपू सुल्तान की छवि को लगातार खराब किया जा रहा है। उन्होंने कहा कि हम इस अभियान को खत्म करने के लिए अदालतों का दरवाजा खटखटाने की योजना बना रहे हैं।
टीपू सुल्तान के 17वें वंशज साहबजादा मंसूर अली कहते हैं कि हमारे पूर्वज टीपू सुल्तान का नाम क्यों घसीटा जा रहा है और हर मौके पर इसका राजनीतिकरण किया जा रहा है? राजनीतिक पार्टियों को जब भी सुविधाजनक लगे, उनके नाम का इस्तेमाल नहीं कर सकते। उन्होंने कहा कि अब ऐसा करने वालों के खिलाफ हम मानहानि का मुकदमा करेंगे। मंसूर अली की यह घोषणा मैसूर के शासक टीपू को एक बार फिर से बीजेपी और कांग्रेस की ओर से चुनावी मुद्दा बनाने के बीच आई है।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. अमेरिकी अरबपति की भारत में सरकार बदलने की चाहत:कौन है 'बूढ़ा, जिद्दी और खतरनाक अमीर' जॉर्ज सोरोस?
2. पेट्रोल-डीजल की कीमतों में हो सकती है बड़ी कटौती:2 संकेत और 4 वजहों से जानिए, कब और कितने घटेंगे दाम?
3. 6 घंटे में 2,600 लोगों को मार डाला:इंदिरा गांधी पहुंचीं, तब तक शव नदी में फेंक दिए गए; नेल्ली नरसंहार की पूरी कहानी
4. सगाई-शादी के बीच कब बना निक्की की हत्या का प्लान:बिना FIR पुलिस ने कैसे खोजा फ्रिज; जानें मर्डर से जुड़े 10 सवालों के जवाब
